KOOLกับความหนาวลูบคมตลาดทุน
“มาสเตอร์คูล” หรือ KOOL เปิดเทรดวันแรกก็สัมผัสได้ถึงความหนาวเย็นกันแล้ว
24 ก.ย. 2558

ธนะชัย ณ นคร
 
“มาสเตอร์คูล” หรือ KOOL เปิดเทรดวันแรกก็สัมผัสได้ถึงความหนาวเย็นกันแล้ว
ราคาไอพีโอ 1.80 บาท เปิดตลาดมา 3.54 บาท และโดนลากขึ้นไปสูงสุด 3.68 บาท ก่อนจะถูกทิ้งดิ่งลงมาปิดตลาด 2.74 บาท ทำให้ราคาอยู่เหนือไอพีโอ ราวๆ 52%
มีนักลงทุนรายใหญ่ที่ได้รับการจัดสรรหุ้นหลายล้านหุ้น
ตั้งขายกันตั้งแต่ราคาเปิดเลย
และก็ตั้งขายมาเรื่อยๆ ตลอดทาง
ป่านนี้นอนกระดิกเท้า ตีพุง อ้วนพี สบายใจเฉิบ
เชื่อว่า รายย่อยหลายคนนั้นก็ระมัดระวังแล้วล่ะ ว่ามีโอกาสได้สัมผัสถึงความหนาวเย็นของ KOOL
และก็ได้รับสิทธิ์นั้นจริงๆ
หุ้นเปิดสูง ปิดต่ำหลายคนเข้าไปในช่วง 3.00 บาท
วันนี้ต้องลุ้นกันหนักหน่อย หากใครยังถูกความแรงและเร็วของลมจาก KOOL พัดไปอยู่บนดอย ว่าจะตัดขาดทุนตรงไหนกันดี เพราะรายใหญ่ เสี่ยชื่อดังก็ปล่อยหุ้นไปหมดแล้ว
ใครจะเข้ามาเป็นเจ้ามือให้ล่ะ
ไม่พ้นรายย่อยคงต้องเล่นกันเองนั่นแหละ
ราคาเป้าหมายของ KOOL เท่าที่ดูจากบทวิเคราะห์ของโบรกฯ แต่ละสำนัก ยังไม่มีใครให้เกิน 2.50 บาท
อย่างของ บล.ทรีนีตี้ ที่เป็นทั้งที่ปรึกษาทางการเงิน และรับประกันการจำหน่ายหุ้นด้วย ก็ให้ไว้ 2.50 บาท พี/อี ที่ 19 เท่า แต่เป็นราคาในปี 2559 นะ
ส่วนค่ายโบรกฯอื่นๆ โดยเฉลี่ยก็ 2.00-2.20 บาท
ประเด็นคือ ราคาปิดตลาดวานนี้ที่ 2.74 บาท ทำให้ค่าพี/อี ขึ้นมาอยู่ที่ 49.95 เท่า
ส่วนมูลค่าการซื้อขายหรูหราใช่เบา 1,960 ล้านบาท
ดูตัวเลขแบบนี้แล้ว หากราคายังไปต่อ หรืออยู่แถวๆ ราคาปิดของวานนี้ หุ้นก็มีโอกาสเข้าใช้สิทธิ์แคชบาลานซ์ในสัปดาห์หน้าค่อนข้างแน่นอน
หุ้นไอพีโอที่มีเสี่ยๆ เข้าถือก็ต้องระวังกันแบบนี้
บางทีซื้อเยอะๆ หลายล้านหุ้น หรือหลายสิบล้านหุ้น อาจได้ส่วนลด (Discount) จากราคาไอพีโอด้วย
หากเป็นแบบนี้ เสี่ยขายเท่าไหร่ก็ได้กำไร
วานนี้เห็นข่าว “พี่ตุ๊” คุณเกศรา มัญชุศรีกรรมการและผู้จัดการ ตลาดหลักทรัพย์ฯ ออกมาพูดเรื่อง การกำหนดระยะเวลาห้ามขาย (silent period) ของหุ้น IPO เป็นเวลา 15 วัน
หรือหากใครถือมาเกินกว่า 2 ปี ก็อาจให้ขายได้
แต่ต้องไม่เกิน 1% ของหุ้นที่ออกจำหน่าย
ก็ถือว่า เป็นวิธีการที่ดี เป็นการปกป้องรายย่อยที่เข้ามาซื้อหุ้น
อาจมีข้อโต้แย้งว่า ผู้เกี่ยวข้องทั้งหลาย จะไม่ได้รับสิทธิ์เรื่องหุ้นไอพีโอ รวมถึงเจ้าของบริษัทด้วย
แต่ที่ผ่านมาเราก็ต่างทราบกันดีว่า มันมีวิธีเลี่ยงอยู่ นั่นก็คือ ใช้ “นอมินี” เข้ามารับซื้อหุ้น ไอพีโอ
วิธีการนี้บรรดาคนทำหน้าที่ที่ปรึกษาทางการเงินต่างรับรู้กันดี ตลาดหลักทรัพย์ฯ ก็รับทราบ และสำนักงาน ก.ล.ต.ก็รับทราบด้วยว่า มีการใช้วิธีการนี้กันอยู่ และทำกันมาช้านานมากๆ แล้ว
รายย่อยทั่วไป ที่ไปจองซื้อหุ้นไอพีโอ ตามช่องทางต่างๆ และได้รับการจัดสรรนั้นมีน้อยกว่าความเป็นจริงมาก
ส่วนใหญ่หุ้นไอพีโอก็จำหน่ายจ่ายแจกไปตามรายใหญ่ และผู้มีอุปการคุณต่างๆ
รายย่อยที่ไม่ได้รับสิทธิ์ ก็ต้องไปวัดดวงเอาในการเทรดวันแรก
และหากเข้าไม่ถูกจังหวะ
ก็อยู่บนดอยสัมผัสความหนาวไป
 
 
 
 